open-index/open-wikipedia-markdown huggingface dataset:
Ρόζαλιντ Φράνκλιν

Η **Ρόζαλιντ Έλσι Φράνκλιν**, *αγγλ.* Rosalind Elsie Franklin (25 Ιουλίου 1920 – 16 Απριλίου 1958) ήταν Αγγλίδα βιοφυσικός και χημικός-κρυσταλλογράφος (ακτίνες Χ), με πάρα πολύ σημαντική συμβολή στην κατανόηση των μοριακών δομών του DNA, του RNA, των ιών, του άνθρακα και του γραφίτη. Το έργο της στο DNA είναι το πιο γνωστό, επειδή το DNA (δεσοξυριβονουκλεϊκό οξύ) διαδραματίζει σημαντικό ρόλο στον μεταβολισμό των κυττάρων και στη γενετική, και η ανακάλυψη της δομής του βοήθησε άλλους επιστήμονες να καταλάβουν πώς η γενετική πληροφορία περνά από τους γονείς στα παιδιά.

Η Φράνκλιν είναι περισσότερο γνωστή για το έργο της σχετικά με εικόνες περίθλασης ακτίνων Χ του DNA που οδήγησε στην ανακάλυψη της διπλής έλικας του DNA. Τα δεδομένα της, σύμφωνα με τον Φράνσις Κρικ, ήταν *«τα δεδομένα που πράγματι χρησιμοποιήθηκαν»* για να διατυπωθεί η υπόθεση Γουάτσον και Κρικ το 1953 σχετικά με τη δομή του DNA. Οι εικόνες περίθλασης ακτίνων Χ της Φράνκλιν (η περιβόητη Photo 51), που επιβεβαίωσαν την ελικοειδή δομή του DNA, παρουσιάστηκαν στον Γουάτσον χωρίς την έγκριση ή τη γνώση της. Αν και αυτή η εικόνα και η ακριβής ερμηνεία των δεδομένων παρείχε πολύτιμες πληροφορίες για τη δομή του DNA, η επιστημονική συνεισφορά της Φράνκλιν στην ανακάλυψη της διπλής έλικας του DNA πολύ συχνά παραβλέπεται. Ανέκδοτα σχέδια των εγγράφων της (γραμμένα ακριβώς όταν σκόπευε να φύγει από το Βασιλικό Κολλέγιο του Λονδίνου) δείχνουν ότι είχε προσδιορίσει ανεξάρτητα τη συνολική Β-μορφή της έλικας του DNA και τη θέση των φωσφορικών ομάδων στο εξωτερικό της δομής. Επιπλέον, η Φράνκλιν είπε προσωπικά στους Γουάτσον και Κρικ ότι οι σκελετοί έπρεπε να είναι στο εξωτερικό, μια πληροφορία η οποία ήταν αποφασιστικής σημασίας, αφού πριν τόσο οι ίδιοι όσο και ο Λάινους Πόλινγκ είχαν δημιουργήσει ανεξάρτητα μοντέλα με τις αλυσίδες μέσα και τις βάσεις προς τα έξω. Ωστόσο, η δουλειά της δημοσιεύθηκε τρίτη στη σειρά τριών δημοσιεύσεων για DNA στο *[[Nature (περιοδικό)|Nature]]*, με την κύρια δημοσίευση των Γουάτσον και Κρικ μόνο να υπονοεί τη συμβολή της στην υπόθεσή τους. Ωστόσο, το σημαντικό ερευνητικό έργο της έχει αναγνωρισθεί, έστω και μετά τον θάνατό της. Το 2013, το *Google* τίμησε με ειδικό αφιέρωμα τη σημαντική χημικό Ρόζαλιντ Φράνκλιν.

Μετά το πέρας των εργασιών της για το DNA, η Φράνκλιν πραγματοποίησε πρωτοποριακή έρευνα σχετική με τον ιό της μωσαϊκής του καπνού και τον ιό της πολιομυελίτιδας. Πέθανε στις 16 Απριλίου του 1958, σε ηλικία 37 ετών, από καρκίνο των ωοθηκών.

Το εξερευνητικό σκάφος της μη επανδρωμένης αποστολής στον Άρη που σχεδιάζεται για το 2020 θα ονομάζεται προς τιμήν της «Ρόζαλιντ Φράνκλιν».

## Παραπομπές


Κατηγορία:Άγγλοι βιολόγοι
Κατηγορία:Άγγλοι χημικοί
Κατηγορία:Άγγλοι φυσικοί
Κατηγορία:Κρυσταλλογράφοι
Κατηγορία:Απόφοιτοι του Πανεπιστημίου του Κέιμπριτζ
Εθνική Βενεζουέλας (ποδόσφαιρο ανδρών)

Η **εθνική ομάδα ποδοσφαίρου της Βενεζουέλας** εκπροσωπεί τη Βενεζουέλα στις διεθνείς ποδοσφαιρικές διοργανώσεις και τελεί υπό τον έλεγχο της Ομοσπονδίας Ποδοσφαίρου Βενεζουέλας, η οποία είναι υπεύθυνη για το άθλημα στη χώρα.

## Ιστορία
Συμμετείχε για πρώτη φορά σε προκριματική φάση για το Παγκόσμιο Κύπελλο το 1966. Έως και τότε δε συμμετείχε, ενώ ποτέ μέχρι σήμερα δεν έχει καταφέρει να προκριθεί σε τελική φάση του θεσμού. Όσον αφορά το Κόπα Αμέρικα, έχει συμμετάσχει σε 14 τελικές φάσεις, με καλύτερη θέση την 4η που κατέλαβε το 2011.

## Στάδιο
Έδρα της δεν είναι ένα συγκεκριμένο στάδιο. Στα επίσημα παιχνίδια συνηθίζει να επιλέγει ανάμεσα σε τρία, το "Πολιντεπορτίβο Κατσαμάι" (41.600 θέσεις) που βρίσκεται στο Πουέρτο Ορντάς, το "Στάδιο Χοσέ Αντόνιο" (37.485 θέσεις) που βρίσκεται στο Ανσοατένγκι. Τρίτο, και το Στάδιο Πουέμπλα Νουέβο (38.755 θέσεις) που βρίσκεται στο Σαν Κριστόμπαλ.

## Στατιστικά
Πρώτος ποδοσφαιριστής όλων των εποχών σε συμμετοχές για το συγκρότημα της Βενεζουέλας είναι ο Χουάν Αράνγκο με 129 εμφανίσεις και πρώτος σκόρερ είναι ο Χοσέ Σαλομόν Ροντόν με 34 γκολ.

## Εξωτερικοί σύνδεσμοι
* Επίσημη Ιστοσελίδα Ομοσπονδίας 

Κατηγορία:Εθνική Βενεζουέλας (ποδόσφαιρο)
Βενεζουελα
Εθνική Βολιβίας (ποδόσφαιρο ανδρών)

Η **εθνική ομάδα ποδοσφαίρου της Βολιβίας** εκπροσωπεί τη Βολιβία στις διεθνείς ποδοσφαιρικές διοργανώσεις και τελεί υπό τον έλεγχο της Ομοσπονδίας Ποδοσφαίρου Βολιβίας, που είναι υπεύθυνη για το άθλημα στη χώρα.

## Ιστορία
Η Βολιβία ήταν μια από τις 13 ομάδες, που συμμετείχε στο πρώτο Παγκόσμιο Κύπελλο, το **[[1930]]**. Έκτοτε, συνολικά έχει πάρει μέρος σε τελική φάση της μεγαλύτερης διοργάνωσης του αθλήματος, **τρεις** φορές, όμως όλες έμεινε στην πρώτη φάση, έχοντας καταφέρει να αποσπάσει μόνο μια ισοπαλία στο θεσμό του **1994** (η τρίτη συμμετοχή της ήταν το **1950**). Σε ότι αφορά, το **[[Κόπα Αμέρικα]]**, έχει συμμετάσχει σε 23 τελικές φάσεις, ενώ έχει κατακτήσει το τρόπαιο, μια φορά, το **1963**. Τέλος, έχει πάρει μέρος σε μία διοργάνωση για το Κύπελλο Συνομοσπονδιών ΦΙΦΑ, το **1999**, τερματίζοντας στην **6η** θέση.

## Στάδιο
Έδρα της εθνικής Βολιβίας, είναι το Στάδιο Ερνάνο Σίλες (χωρητικότητα 42,000 θέσεις), που βρίσκεται στην πρωτεύουσα Λα Πας σε υψόμετρο 3.637 μέτρων, γεγονός το οποίο δυσκολεύει τους ποδοσφαιριστές να αγωνιστούν (ιδιαίτερα τους αντιπάλους της εθνικής Βολιβίας) λόγο χαμηλής περιεκτικότητας σε οξυγόνο του αέρα.

## Στατιστικά
Την πρώτη θέση όλων των εποχών σε συμμετοχές, για το συγκρότημα της Βολιβίας,κατέχει ο Ρόναλντ Ραλδές Βαλκάθαρ , με 102 εμφανίσεις. Πρώτος σκόρερ όλων των εποχών είναι ο Μαρσέλο Μορένο Μαρτίνς
με 30 γκολ

## Παραπομπές


## Εξωτερικοί Σύνδεσμοι
* Επίσημη Ιστοσελίδα Ομοσπονδίας 

Κατηγορία:Εθνική Βολιβίας (ποδόσφαιρο)
Βολιβια
Τυροσίνη

Η **τυροσίνη** (συμβολισμός: **Tyr** ή **Y)** είναι ένα από τα 22 πρωτεϊνογόνα αμινοξέα. Στο επίπεδο της μοριακής γενετικής, τα κωδικόνιά της είναι UAC και UAU. Είναι ένα μη απαραίτητο αμινοξύ, με μια μη φορτισμένη αλλά πολική πλευρική ανθρακική αλυσίδα. Η λέξη «τυροσίνη» προέρχεται από την ελληνική τυρί, επειδή ανακαλύφθηκε για πρώτη φορά το 1846, από το Γερμανό χημικό Τζούστους βον Λίμπιγκ (*Justus von Liebig*), στην πρωτεΐνη καζεΐνη από τυρί. Αντιστοίχως, όταν χρειάζεται αναφορά ειδικά στην πλευρική της αλυσίδα, η τελευταία ονομάζεται «τυροσυλ-».  

## Διαιτητικές πηγές

Η τυροσίνη μπορεί να συνθεθεί στο ανθρώπινο σώμα από τη φαινυλαλανίνη, που βρίσκεται σε πολλά υψηλής συγκέντρωσης σε πρωτεΐνες τροφικά προϊόντα όπως κοτόπουλο, γαλοπούλα, ψάρι, φυστίκια, αμύγδαλα, αβοκάντο, γάλα, τυρί, γιαούρτι, φασόλια, κολοκυθόσπορους, σουσάμι, μπανάνες, προϊόντα σόγιας και ασπαρτάμη.

## Βιοσύνθεση

[thumb|center|400px|Φυτική βιοσύνθεση τυροσίνης από [σικιμικό οξύ.]]

Στα φυτά και στους περισσότερους μικροοργανισμούς η τυροσίνη παράγεται μέσω προφαινικού οξέος, ενός ενδιάμεσου παραγώγου της μεταβολικής οδού του σικιμικού οξέος. Το προφαινικό οξύ υφίσταται οξειδωτική αποκαρβοξυλίωση με την κατακράτηση της υδροξυλομάδας για να δώσει 4-υδροξυφαινυλοπυροσταφυλικό οξύ, που τρανσαμινώνεται με τη χρήση γλουτινικού οξέος ως πηγής αζώτου, δίνοντας τελικά τυροσίνη και α-κετογλουταμικό οξύ.

Τα θηλαστικά συνθέτουν την τυροσίνη από το απαραίτητο αμινοξύ φαινυλαλανίνη, που παραλαμβάνεται απευθείας από την τροφή. Η μετατροπή φαινυλαλανίνης σε τυροσίνη καταλύεται από το ένζυμο υδροξυλάση της φαινυλαλανίνης, μια μονοξυγενάση. Αυτό το ένζυμο καταλύει την αντίδραση προκαλώντας την προσθήκη μιας υδροξυλομάδας στη θέση #4 του αρωματικού δακτυλίου της φαινυλαλανίνης, που έτσι μετατρέπεται σε τυροσίνη.

## Λειτουργικότητα
μικρογραφία|Βεταϊνη - Τυροσίνη
Εκτός από το ότι είναι ένα πρωτεϊνικό αμινοξύ, η τυροσίνη έχει και έναν ειδικό ρόλο επειδή περιέχει μια φαινολική λειτουργική ομάδα. Βρίσκεται σε πρωτεΐνες που συμμετέχουν σε διεργασίες «μετάφρασης» σήματος. Λειτουργεί ως ένας αποδέκτης φωσφορικών ομάδων που μετακινούνται από κινάσες. Η φωσφορυλίωση της υδροξυλομάδας μεταβάλλει τη δραστικότητα των πρωτεϊνών - στόχων.

Η τυροσίνη είναι πρόδρομη ένωση της μελανίνης, χρωστικής του δέρματος που παράγεται από το ένζυμο τυροσινάση.

Λόγω της ικανότητάς της να συμμετέχει σε αντιδράσεις μεταφοράς ηλεκτρονίων, η τυροσίνη παίζει σημαντικό ρόλο στη φωτοσύνθεση. Στο ένζυμο φωτοσύστημα ΙΙ των φωτοσυνθετικών οργανισμών (φυτά, φύκη και κυανοβακτήρια), μια συγκεκριμένη τυροσίνη (η Tyr161 της πρωτεϊνικής αλυσίδας D1) δρα ως δότης ηλεκτρονίου στην αναγωγή του φωτο-οξειδωμένου συμπλέγματος χλωροφυλλών γνωστού ως P680. Σ'αυτήν τη διεργασία συμβαίνει αποπρωτονίωση της φαινολικής υδροξυλομάδας. Η παραγόμενη ρίζα τυροσίνης στη συνέχεια ανάγεται από τα 4 ιόντα μαγγανίου που απαρτίζουν το σύμπλοκο οξείδωσης του νερού (Mn4CaO5).

## Αναφορές και σημειώσεις


Κατηγορία:Πρωτεϊνικά αμινοξέα
Κατηγορία:Φαινόλες
Κατηγορία:C9
Κατηγορία:Χειρομορφία (χημεία)
Γάιος Σουλπίκιος Γάλλος

Ο **Γάιος Σουλπίκιος Γάλλος** (**Gaius Sulpicius Gallus** ή **Galus**) ήταν στρατηγός, κυβερνητικός και ομιλητής της Ρωμαϊκής Δημοκρατίας.

Υπό τον Λούκιο Αιμιλιανό Παύλο, τον στενό του φίλο, διοίκησε την 2η Λεγεώνα στην εκστρατεία κατά του Περσέα, βασιλιά της Μακεδονίας, και κέρδισε μεγάλο σεβασμό όταν προέβλεψε μια έκλειψη σελήνης την νύχτα πριν τη Μάχη της Πύδνας (168 π.Χ.).

Στην επιστροφή του από την Μακεδονία εκλέχτηκε ύπατος (166) και το ίδιο έτος υπέταξε τους Λιγουριανούς. Το 164 απεστάλλει ως πρέσβης στην Ελλάδα και την Ασία, όπου έκανε μια συνάντηση στις Σάρδεις για να ερευνήσει τις κατηγορίες κατά του Ευμένη Β' της Περγάμου από αντιπρόσωπους διάφορων πόλεων της Μικράς Ασίας.

Ο Γάλλος ήταν ευρυμαθής, εξαίρετος Έλληνας λόγιος, και στα ύστερα χρόνια του αφιερώθηκε στη μελέτη της αστρονομίας, στο οποίο θέμα αναφέρεται ως αυθεντία από τον Πλίνιο. Ο σεληνιακός κρατήρας Σουλπίκιος Γάλλος έχει ονομαστεί προς τιμή του.

Δείτε Livy xliv. 37, Epit. 46; Polybius xxxi. 9, 10; Cicero, Brutus, 20, De officiis, i. 6, De senectute, 14; Pliny, Nat. Hist. ii. 9.

## Πηγές


Κατηγορία:Ρωμαίοι πολιτικοί
Κατηγορία:Ρωμαίοι αξιωματούχοι
Κατηγορία:Ρωμαίοι αστρονόμοι
Κατηγορία:Ρωμαίοι ρήτορες
Κατηγορία:Στρατιωτικοί της Αρχαίας Ρώμης
Επαρχία Μαγαγιάνες

Η **Επαρχία Μαγαγιάνες** (ισπανικά: *Provincia de Magallanes*) είναι μια από τέσσερις επαρχίες στη νότια χιλιανή περιοχή του Μαγαγιάνες και η Χιλιανή Ανταρκτική. Η επαρχιακή πρωτεύουσα είναι η πόλη του Πούντα Αρένας. 

Συνορεύει με την Επαρχία Ούλτιμα Εσπεράνσα στα βόρεια και τη Γη του Πυρός στο νότο.

Αυτό είναι το κύριο επίγειο και εναέριο σημείο εισόδου στη νοτιότερη περιοχή στη Χιλή. Είτε φτάνοντας από την Αργεντινή, μέσω του Ρίο Γκαγιέγος με το αυτοκίνητο, είτε με αεροπλάνο. Σε αυτήν την επαρχία υπάρχουν διάφοροι τουριστικοί τόποι όπως Πουέρτο δελ Άμπρε (Λιμένας της πείνας), Φουέρτε Φούλνες, δύο αποικίες των πιγκουίνων και το πρώτο θαλάσσιο πάρκο στη χώρα.

Αποτελείται από τέσσερις κοινότητες: Πούντα Αρένας, Ρίο Βέρδε, Λαγούνα Μπλάνκα και Σαν Γκρεγόριο.

## Παραπομπές


## Εξωτερικοί σύνδεσμοι
* 
* Instituto Nacional de Estadísticas de Chile Στατιστικά Στοιχεία 

Μαγαγιάνες
Ανκούδ

Το **Ανκούδ** (ισπανικά: *Ancud*,  προφορά ΔΦΑ: [aŋˈkuð]) είναι μια πόλη στη νότια Χιλή που βρίσκεται στο βορειότερο τμήμα του νησιού και της Επαρχίας Τσιλοέ στην Περιφέρεια Λος Λάγος. Είναι η δεύτερη μεγαλύτερη πόλη του αρχιπελάγους Τσιλοέ μετά Κάστρο.

Η πόλη ιδρύθηκε το 1768 για να γίνει πρωτεύουσα του αρχιπελάγους. Παρέμεινε πρωτεύουσα μέχρι το 1982.

Στις 28 Ιουνίου 1834, ο Κάρολος Δαρβίνος επισκέφθηκε την πόλη κατά τη διάρκεια του δεύτερου ταξιδιού του Μπιγκλ.

## Δείτε επίσης
* Εκκλησίες της Τσιλοέ

## Παραπομπές


## Εξωτερικοί σύνδεσμοι
* 
* Δήμος του Ανκούδ

Κατηγορία:Πόλεις της Χιλής
Κατηγορία:Κοινότητες της Χιλής
Καταδίκη

**Καταδίκη** είναι η κήρυξη κάποιου ως ενόχου από ποινικό δικαστήριο και η επιβολή σε αυτόν ποινής. Η καταδίκη λοιπόν περιλαμβάνει δύο στοιχεία: α) κήρυξη του κατηγορουμένου ως ενόχου και β) επιβολή ποινής.

## Nullum crimen, nulla poena sine lege et sine processu
Σύμφωνα με τη γενική αρχή "nullum crimen, nulla poena sine lege et sine processu" (κανένα έγκλημα δεν υπάρχει ούτε ποινή επιβάλλεται χωρίς νόμο και χωρίς δίκη), η οποία ισχύει στο Κράτος Δικαίου, προϋπόθεση για την καταδίκη ενός ατόμου είναι: α) να προβλέπεται από το Νόμο ως έγκλημα η πράξη, την οποία κατηγορείται ότι τέλεσε, β) η κήρυξή του ως ενόχου και η επιβολή ποινής σε αυτόν θα γίνει από το δικαστήριο, το οποίο ο Νόμος προβλέπει ως αρμόδιο να τον δικάσει.

Συνεπώς:
* Δεν μπορεί να καταδικασθεί κάποιος για πράξη που δεν χαρακτηρίζεται στον Νόμο ως έγκλημα.
* Δεν μπορεί να καταδικασθεί κάποιος παρά μόνο από δικαστήριο.
* Δεν μπορεί κάποιος να καταδικασθεί από δικαστήριο που δεν είναι το αρμόδιο δικαστήριο που ορίζει ο Νόμος να τον δικάσει για τη συγκεκριμένη πράξη.
* Δεν μπορεί το δικαστήριο να καταδικάσει κάποιον χωρίς να τηρηθεί η προβλεπόμενη διαδικασία (δίκη).
* Δεν μπορεί να επιβληθεί ποινή διαφορετική από αυτήν που προβλέπει ο Νόμος για την πράξη αυτή.

## Παραπομπές


Κατηγορία:Ποινικό Δίκαιο
Εθνική Ισημερινού (ποδόσφαιρο ανδρών)

Η **εθνική ομάδα ποδοσφαίρου του Ισημερινού** (Εκουαδόρ) εκπροσωπεί τον Ισημερινό στις διεθνείς ποδοσφαιρικές διοργανώσεις και τελεί υπό τον έλεγχο της Ομοσπονδίας Ποδοσφαίρου Ισημερινού, που είναι υπεύθυνη για το άθλημα στη χώρα.

## Ιστορία
Ο Ισημερινός συμμετείχε για πρώτη φορά σε προκριματική φάση για το Παγκόσμιο Κύπελλο, το 1962. Έκτοτε, συνολικά έχει πάρει μέρος σε τελική φάση της μεγαλύτερης διοργάνωσης του αθλήματος, τρεις φορές, το 2002, το 2006 και το 2014. Καλύτερη επίδοση είχε το 2006, που έφτασε στη φάση των "16". Σε ότι αφορά, το Κόπα Αμέρικα, έχει συμμετάσχει σε 24 τελικές φάσεις, με καλύτερη θέση να είναι η 4η (το 1959 και το 1993). Επίσης, έχει πάρει μέρος σε μία διοργάνωση για το Χρυσό Κύπελλο CONCACAF, το 2002, όπου παρέμεινε στην πρώτη φάση. Τέλος, έχει συμμετάσχει σε δύο διοργανώσεις Παναμερικανικών αγώνων, το 1995 και το 2007, όπου μάλιστα κατέκτησε το χρυσό μετάλλιο της πρώτης θέσης.

## Στάδιο
Έδρα της εθνικής Ισημερινού, είναι το Στάδιο Ολίμπικο Αταουάλπα (χωρητικότητα 40,948 θέσεις), που βρίσκεται στην πρωτεύουσα Κίτο.

## Στατιστικά
Την πρώτη θέση όλων των εποχών σε συμμετοχές κατέχει ο Ιβάν Ουρτάδο, με 167 εμφανίσεις. Πρώτος σκόρερ όλων των εποχών είναι ο Αγουστίν Ντελγάδο, με 31 γκολ.

## Εξωτερικοί σύνδεσμοι
* Επίσημη Ιστοσελίδα Ομοσπονδίας  

Κατηγορία:Εθνική Ισημερινού (ποδόσφαιρο)
Ισημερινος
Πρωτονίωση

Στη χημεία, η **πρωτονίωση** είναι η προσθήκη ενός πρωτονίου (H+) σε ένα άτομο, μόριο ή ιόν. Μερικά κλασικά παραδείγματα περιλαμβάνουν:
* Πρωτονίωση του νερού από το θειικό οξύ:
:  \mathrm {H_2SO_4 \ + \ H_2O \ \rightleftharpoons \ H_3O ^ + \ + \ HSO_4 ^ -} 
* Πρωτονίωση του ισοβουτυλενίου:
:  \mathrm {(CH_3) _2C}  =  \mathrm {CH_2 \ + \ HBF_4 \ \rightleftharpoons \ (CH_3) _3C ^ + \ + \ BF_4 ^ -} 
* Πρωτονίωση της αμμωνίας από το υδροχλώριο:
:  \mathrm {NH_3 \ + \ HCl \ \rightleftharpoons \ NH_4 ^ + \ + \ Cl ^ -} 

Η πρωτονίωση είναι μια θεμελιώδης χημική αντίδραση και αποτελεί βήμα σε πολλές διεργασίες στοιχειομετρίας και κατάλυσης. Ορισμένα ιόντα και μόρια μπορούν να υποβληθούν σε περισσότερες από μία πρωτονιώσεις· χαρακτηρίζονται έτσι ως πολυβασικά, το οποίο ισχύει για αρκετά βιολογικά μακρομόρια. Η πρωτονίωση και η αποπρωτονίωση συμβαίνουν στις περισσότερες αντιδράσεις οξέος/βάσεως. 

Η πρωτονίωση ή η αποπρωτονίωση ενός μορίου ή ιόντος μεταβάλει πολλές χημικές ιδιότητες πέρα από τη μεταβολή στο φορτίο και τη μάζα, όπως την υδροφιλία, το κανονικό δυναμικό οξειδοαναγωγής καθώς και αρκετές οπτικές ιδιότητες.

## Αναφορές


Κατηγορία:Χημικές αντιδράσεις
Παγκόσμιο Πρωτάθλημα Υγρού Στίβου

Το **Παγκόσμιο Πρωτάθλημα Υγρού Στίβου** (αγγλικά: World Aquatics Championships) αποτελεί την παγκόσμια διοργάνωση των αθλημάτων του υγρού στίβου (κολύμβηση, καταδύσεις, κολύμβηση ανοικτής θαλάσσης, καλλιτεχνική κολύμβηση και υδατοσφαίριση. Αρμόδια για τη διεξαγωγή του πρωταθλήματος είναι η Παγκόσμια Ομοσπονδία Υγρού Στίβου (World Aquatics) και όλα τα αγωνίσματα της κολύμβησης διεξάγονται σε πισίνα 50 μέτρων (μεγάλη).

Το πρώτο παγκόσμιο πρωτάθλημα διεξήχθη το 1973 και σήμερα διεξάγεται κάθε 2 έτη. Την περίοδο 1978-1998 το παγκόσμιο πρωτάθλημα διεξαγόταν κάθε 4 χρόνια. Από το 2001 και μετά διεξάγεται κάθε δύο χρόνια σε μονά έτη (εξαίρεση μεταξύ 2022 έως 2025 λόγω της πανδημίας COVID-19 όπου η διοργάνωση διεξαγόταν τότε κάθε χρόνο).

## Διοργανώσεις

### Πίνακας μεταλλίων

Παγκόσμιο Πρωτάθλημα Υγρού Στίβου συνολικά:

:1.Ανατολική Γερμανία + Δυτική Γερμανία
:2.Ρωσία + Σοβιετική Ένωση
:3.Σερβία + Σερβία και Μαυροβούνιο + Γιουγκοσλαβία

## Αγωνίσματα
Για κάθε αγώνισμα υπάρχει ξεχωριστή κατηγορία ανδρών και γυναικών, εκτός αν αναφέρεται διαφορετικά.

### Καταδύσεις
* Από τραμπολίνο 1μ.
* Από τραμπολίνο 3μ.
* Βατήρα 10μ.
* Από τραμπολίνο, συγχρονισμένες 3μ.
* Συγχρονισμένες από βατήρα 10μ.

### Καταδύσεις από μεγάλο ύψος
* 27μ. (Μόνο άνδρες)
* 20μ. (Μόνο γυναίκες)

### Ανοικτή θάλασσα
* 5 χλμ.
* 10 χλμ.
* 25 χλμ.

### Κολύμβηση

### Συγχρονισμένη κολύμβηση
(Μόνο για γυναίκες)
* Σόλο
* Ντουέτο
* Ομαδικό
* Ελεύθερος συνδυασμός (κόμπο)

### [[Υδατοσφαίριση στο Παγκόσμιο Πρωτάθλημα Υγρού Στίβου|Υδατοσφαίριση]]

* Παγκόσμιο Πρωτάθλημα Ανδρών
* Παγκόσμιο Πρωτάθλημα Γυναικών

## Δείτε επίσης

* Συμμετοχή της Ελλάδας στο Παγκόσμιο Πρωτάθλημα Υγρού Στίβου

## Παραπομπές


## Εξωτερικοί σύνδεσμοι
* Swim Rankings Αποτελέσματα


Κατηγορία:Κολύμβηση
Κατηγορία:Υδατοσφαίριση
Κατηγορία:Αθλητικές διοργανώσεις που διεξάγονται κάθε δύο χρόνια
Σόρων

Ο **Σόρων** ήταν περίφημο αρχαίο δάσος δρυών που βρισκόταν στην Αρκαδική Αζανία (Επαρχία Καλαβρύτων) και συγκεκριμένα μεταξύ των Αρκαδικών Πόλεων-κρατών του Κλείτωρα  και της Ψωφίδας. Σύμφωνα με τον Παυσανία στο δάσος αυτό ζούσαν αγριόχοιροι, αρκούδες και τεράστιες χελώνες, με το κέλυφος των οποίων μπορούσε κάποιος να κατασκευάσει λύρα ίδιου μεγέθους με αυτές που φτιάχνονταν από Ινδικές χελώνες. Κοντά στο δάσος ήταν χτισμένες οι αρχαίες κώμες Αργέαθοι, Λυκούντες, και Σκοτάνη.

## Παραπομπές


## Βιβλιογραφία

* 

Κατηγορία:Αρχαία Αρκαδία
Κατηγορία:Ελληνική χλωρίδα
Εθνική Κούβας Κ-20 (ποδόσφαιρο ανδρών)

Η **Εθνική Κούβας Κ-20 (ποδόσφαιρο ανδρών)** είναι η εθνική ποδοσφαιρική ομάδα της Κούβας κάτω των 20 ετών. Συμμετείχε για πρώτη φορά σε τελική φάση του Παγκοσμίου Κυπέλλου ποδοσφαίρου κάτω των 20 ετών στο τουρνουά της Τουρκίας το 2013.

## Επιδόσεις

### Παγκόσμιο Κύπελλο ποδοσφαίρου κάτω των 20 ετών

## Παραπομπές


Κατηγορία:Εθνική Κούβας (ποδόσφαιρο ανδρών)
Κατηγορία:Εθνικές ομάδες ποδοσφαίρου Κ-20 Βόρειας Αμερικής
Εκτροχιασμός τρένου στο Σαντιάγο ντε Κομποστέλα

thumb|250px|Σκηνή από τη διάσωση των επιβατών του τρένου
Στις 24 Ιουλίου του 2013, στις 20.42 τοπική ώρα, ένα τρένο, με 218 επιβάτες και το τετραμελές πλήρωμα, που κατευθυνόταν από την Μαδρίτη στο Φερόλ, στη Γαλικία, **εκτροχιάστηκε λίγο πριν το [[Σαντιάγο ντε Κομποστέλα]]** με αποτέλεσμα να χάσουν τη ζωή τους 79 άνθρωποι και να τραυματιστούν 140.

Το τρένο εκτροχιάστηκε σε μια στροφή, λόγω της υπερβολικής ταχύτητας που είχε αναπτύξει, καθώς φέρεται να κινούνταν με 190 χιλιόμετρα την ώρα, ενώ στο σημείο αυτό η ανώτατη επιτρεπόμενη ταχύτητα είναι μόλις 80 χιλιόμετρα την ώρα. Εκπρόσωπος της κυβέρνησης δήλωσε ότι δεν υπάρχουν στοιχεία ότι πρόκειται για τρομοκρατική ενέργεια.

Πρόκειται για το χειρότερο σιδηροδρομικό δυστύχημα στην Ισπανία από το 1944, όταν τρία τρένα είχαν συγκρουστεί μέσα σε μια σήραγγα κοντά στο χωριό Torre del Bierzo, με αποτέλεσμα να σκοτωθούν περισσότεροι από 200 άνθρωποι.

Ο πρωθυπουργός της Ισπανίας Μαριάνο Ραχόι δήλωσε συντετριμμένος από την είδηση του εκτροχιασμού του τρένου και κήρυξε τριήμερο εθνικό πένθος. Όλες οι εκδηλώσεις για την 25η Ιουλίου, που είναι εθνική εορτή στη Γαλικία (Día Nacional de Galicia), ακυρώθηκαν.

## Παραπομπές


## Εξωτερικοί σύνδεσμοι
*http://www.bbc.co.uk/news/world-europe-23453320
*http://www.bbc.co.uk/news/world-europe-23442018
*http://politica.elpais.com/politica/2013/07/24/actualidad/1374701732_356780.html. 

Κατηγορία:Σιδηροδρομικά ατυχήματα και δυστυχήματα
Κατηγορία:Σιδηροδρομικές μεταφορές στην Ισπανία
Κατηγορία:2013
Κατηγορία:Σαντιάγο ντε Κομποστέλα
Φυσική κοσμολογία

Η **φυσική κοσμολογία**, ως κλάδος της αστρονομίας, είναι η μελέτη της μεγαλύτερης κλίμακας κατασκευών και δυναμικής του σύμπαντος και αφορά τις θεμελιώδεις ερωτήσεις για τον σχηματισμό και την εξέλιξή του. Για το μεγαλύτερο μέρος της ανθρώπινης ιστορίας, ήταν ένας κλάδος της μεταφυσικής και της  θρησκείας. Η κοσμολογία ως επιστήμη ξεκίνησε με την Αρχή του Κοπέρνικου, που υπονοεί ότι τα ουράνια σώματα υπακούν στους ίδιους φυσικούς νόμους με αυτούς πάνω στη Γη, και τη Νευτώνεια Μηχανική, η οποία πρώτη μας επέτρεψε να κατανοήσουμε αυτούς τους νόμους.

Η φυσική κοσμολογία, όπως τώρα κατανοείται, ξεκίνησε τον 20ό αιώνα με την ανάπτυξη της Γενικής Θεωρίας της Σχετικότητας του Άλμπερτ Αϊνστάιν, και καλύτερες αστρονομικές παρατηρήσεις εξαιρετικά μακρινών αντικειμένων. Αυτές οι πρόοδοι έκαναν δυνατή την υπόθεση για την προέλευση του Σύμπαντος, και επέτρεψαν στους επιστήμονες να καθιερώσουν τη Θεωρία της Μεγάλης Έκρηξης (*Big Bang*) σαν το κυρίαρχο κοσμολογικό μοντέλο. Μερικοί ερευνητές ακόμα υποστηρίζουν και ορισμένες εναλλακτικές κοσμολογίες, όμως γενικά οι κοσμολόγοι συμφωνούν ότι η Θεωρία της Μεγάλης Έκρηξης εξηγεί καλύτερα τις παρατηρήσεις.

Η κοσμολογία χρησιμοποιεί πολλές διαφορετικές περιοχές έρευνας στη θεωρητική και εφαρμοσμένη φυσική. Περιοχές σχετικές με την κοσμολογία συμπεριλαμβάνουν πειράματα και θεωρία σωματιδιακής φυσικής, μαζί με αστροφυσική, Γενική Σχετικότητα, Κβαντομηχανική, και Πλασματική φυσική. Συνεπώς, ή κοσμολογία ενώνει τους φυσικούς νόμους των μεγαλύτερων κατασκευών στο Σύμπαν με τους φυσικούς νόμους των μικρότερων κατασκευών.

## Παραπομπές


## Εξωτερικοί σύνδεσμοι


Κατηγορία:Φιλοσοφία της φυσικής
Κατηγορία:Αστροφυσική
Κατηγορία:Φιλοσοφία του χρόνου
Κοσμολογια
Λόλο Ματαλάζι Μολίγκα

Ο **Λόλο Λετάλου Ματαλάζι Μολίγκα** (Lolo Letalu Matalasi Moliga, 12 Αυγούστου 1947 - 6 Μαρτίου 2026) ήταν ο 57ος κυβερνήτης της Αμερικανικής Σαμόα από τις 3 Ιανουαρίου 2013 ως τις 3 Ιανουαρίου 2021. Διαδέχθηκε τον Τογκιόλα Τουλαφόνο, ο οποίος στις προηγούμενες εκλογές για κυβερνήτη, το 2008 είχε επανεκλεγεί. Πρώην παιδαγωγός και επιχειρηματίας, ο Μολίγκα ήταν πρόεδρος της Αναπτυξιακής Τράπεζας της Αμερικανικής Σαμόα από το 2009 ως το 2012.

## Βιογραφία

### Πρώτα χρόνια και εκπαίδευση
Γεννήθηκε στο Τάου (Ta'u) της Μανούα (Manu'a) στις Αμερικανικές Σαμόα Ο πατέρας του ήταν ο ανώτατος φύλαρχος Moliga Sa'ena Auauna Moliga, με καταγωγή από το Τάου και η μητέρα του, Soali’i Galea’i, ήταν κάτοικος της Φιτιούτα και της Ολοσέγκα Ο Μολίγκα τέλειωσε τη δευτεροβάθμια εκπαίδευση στη Μανούα και απέκτησε πτυχίο μπάτσελορ στα παιδαγωγικά από το κολέγιο Τσάντρον της αμερικανικής πολιτείας της Νεμπράσκα.έχει επίσης μάστερ στη δημόσια διοίκηση από το πανεπιστήμιο του Σαν Ντιέγκο (Ιούλιος 2012).

### Καριέρα
Ο Μολίγκα ξεκίνησε την καριέρα του ως δάσκαλος. Εν συνεχεία έγινε διευθυντής σε Δημοτικό Σχολείο προτού γίνει διευθυντής στο Γυμνάσιο της Μανούα στα νησιά Μανούα. Αργότερα έγινε διευθυντής πρωτοβάθμιας και δευτεροβάθμιας εκπαίδευσης στο τμήμα Εκπαίδευσης της Αμερικανικής Σαμόα. Επίσης, είναι ιδιοκτήτης μιας κατασκευαστικής εταιρείας.

### Πολιτική καριέρα
Εξελέγη μέλος της Βουλής των Αντιπροσώπων επί 4 θητείες. Αργότερα έγινε μέλος της Γερουσίας της Αμερικανικής Σαμόα και υπηρέτησε ως πρόεδρός της.  Ενώ υπηρετούσε ως γερουσιαστής, σκεφτόταν να είναι υποψήφιος στις εκλογές για Κυβερνήτη το 2008, ωστόσο αποσύρθηκε από την κούρσα επικαλούμενος τις τότε δεσμεύσεις του και ανακοίνωσε έναν άλλο υποψήφιο στη θέση του.

Ο Μολίγκα διορίστηκε πρόεδρος της Αναπτυξιακής Τράπεζας των Αμερικανικών Σαμόα από τον κυβερνήτη Τογκιόλα Τουλαφόνο και ο διορισμός του εγκρίθηκε από τη Γερουσία. Παραιτήθηκε από την προεδρία λίγο πριν τη διεξαγωγή των εκλογών για κυβερνήτη το 2012, στις οποίες ήταν υποψήφιος.

### Εκλογές για κυβερνήτη 2012
Οι εκλογές για Κυβερνήτη διεξήχθησαν στις 6 Νοεμβρίου 2012, ταυτόχρονα με τις αμερικανικές προεδρικές και βουλευτικές εκλογές, αλλά και με τις γενικές εκλογές στις Αμερικανικές Σαμόα.  Στις εκλογές έλαβαν μέρος συνολικά 6 υποψήφιοι. Ο Τογκιόλα Τουλαφόνο δεν διεκδίκησε και τρίτη θητεία.  Κανείς υποψήφιος δεν κατάφερε να πάρει πλειοψηφία στον πρώτο γύρο κι έτσι ένας δεύτερος γύρος διενεργήθηκε στις 20 Νοεμβρίου 2012. Νικητής αναδείχθηκε ο Μολίγκα, ο οποίος κατήλθε στις εκλογές ως ανεξάρτητος, με ποσοστό 52,9% έναντι 47,1% για τον υποψήφιο του Δημοκρατικού Κόμματος, Φαόα Αϊτοφέλε Σούνια .

### Επανεκλογή 2016
Στις εκλογές για Κυβερνήτη που διενεργήθηκαν στις 8 Νοεμβρίου 2016, ο κάτοχος του αξιώματος Μολίγκα επανεξελέγη με ποσοστό 60,2% έναντι 35,8 για τον Φαόα Αϊτοφέλε Σούνια και 4% για τον Τουίκα Τουίκα.

Απεβίωσε σε ηλικία 78 ετών στις 6 Μαρτίου 2026.

## Παραπομπές


## Εξωτερικοί σύνδεσμοι
* 

Μολιγκα
Περί Πολέμου

Το **Περί Πολέμου** ή *Περί του πολέμου* (γερμανικά: *Vom Kriege*) είναι βιβλίο σχετικά με τον πόλεμο και τη στρατιωτική στρατηγική του Πρώσου στρατηγού Καρλ φον Κλάουζεβιτς (1780-1831), που γράφτηκε κυρίως μετά τους Ναπολεόντειους πολέμους, μεταξύ 1816 και 1830, και δημοσιεύθηκε μετά τον θάνατό του από τη σύζυγό του το 1832. Έχει μεταφραστεί στα αγγλικά αρκετές φορές με την ονομασία *On War*. 

Το *Περί Πολέμου* είναι στην πραγματικότητα ένα ημιτελές έργο, καθώς ο Κλάουζεβιτς είχε συσσωρεύσει χειρόγραφα με σκοπό την αναθεώρησή του το 1827, αλλά δεν πρόλαβε να τελειώσει το έργο. Η σύζυγός του, με την οποία μοιράζονταν μια βαθιά πνευματική σχέση, επιμελήθηκε τα έργα του και τα δημοσίευσε μεταξύ 1832 και 1835. Τα ογκώδη έργα του περιέχουν τα περισσότερα από τα μεγαλύτερα ιστορικά και θεωρητικά γραπτά του, αν και δεν σώζονται μικρότερα άρθρα του στις εφημερίδες, ούτε η εκτεταμένη αλληλογραφία του με σημαντικά πολιτικά, στρατιωτικά, πνευματικά και πολιτιστικά πρόσωπα της Πρωσίας. 

Το έργο αποτελείται από τρεις τόμους και αντιπροσωπεύει θεωρητικές εξερευνήσεις του. Είναι μία από τις πιο σημαντικές πραγματείες για την πολιτικοστρατιωτική ανάλυση και τη στρατηγική που έχει γραφτεί ποτέ, και παραμένει τόσο αμφιλεγόμενο και διαχρονικά καθοριστικό στην επιρροή της στρατηγικής σκέψης.

## Εξωτερικοί σύνδεσμοι
* 
* Η ιστοσελίδα Κλαούζεβιτς 

Κατηγορία:Δοκίμια
Κατηγορία:Στρατός
Κατηγορία:Στρατηγική
Ναβοπολάσσαρ

Ο **Ναβοπολάσσαρ** (Ναμπου-απαλ-οσουρ, 658 π.Χ. -605 π.Χ.) ήταν βασιλιάς της Βαβυλώνας, προερχόμενος από την δυναστεία των Χαλδαίων. Ανασύστησε την Βαβυλώνα η οποία ήταν υποδουλωμένη στους Ασσύριους και την έκανε εκ νέου κυρίαρχη δύναμη της Μεσοποταμίας, εκμεταλλευόμενος την παρακμή των Ασσυρίων καταλαμβάνοντας σταδιακά όλα τα Ασσυριακά εδάφη.. Βασίλεψε επί 20 χρόνια (625 π.Χ. - 605 π.Χ.). Το έργο του συνέχισε ο ικανότατος γιος του Ναβουχοδονόσωρ Β´.

## Άνοδος στην εξουσία
Ο Ναβοπολάσσαρ συμμετείχε σε επανάσταση ενάντια στην Ασσυριακή δύναμη η οποία είχε παρακμάσει μετά και τον θάνατο του τελευταίου επιτυχημένου βασιλιά της Ασσυρίας Ασσουρμπανιπάλ, ως είχε επιβάλει σκληρή τυραννία. Μετά την επιτυχημένη του αυτή διεξαγωγή της επανάστασης ανακηρύχθηκε βασιλιάς της Βαβυλώνας.

## Κατάλυση της Ασσυρίας
Η Ασσυρία μετά τον θάνατο του Ασουρμπανιπάλ δεν θύμιζε σε τίποτα την ένδοξη και κραταιά αυτοκρατορία του 9ου και 8ου π.Χ. αιώνα. Οι εμφύλιοι πόλεμοι σε συνδυασμό με τις συνεχείς επαναστάσεις και την ανικανότητα των βασιλέων της είχαν φέρει την Ασσυρία σε μια κατάσταση αποδυνάμωσης και εξαθλίωσης και ήταν φανερό ότι το τέλος της ήταν κοντά. Υπό αυτές τις συνθήκες ο Ναβοπολάσσαρ βρήκε πρόσφορο το έδαφος και χωρίς να χάσει ευκαιρία κινήθηκε κατά της πρωτεύουσας Νινευί. Σε αυτή του την προσπάθεια ο Ναβοπολάσσαρ δεν ήταν μόνος αλλά είχε στο πλευρό του και τους Μήδους υπό τον Κυαξάρη ο οποίος είδε την παρακμή της Ασσυρίας και την εξάπλωση της (Νέο)Βαβυλώνας μία καλή ευκαιρία για εξάπλωση του κράτους του στις αχανής Ασσυριακές εκτάσεις και το φέρει στο ιστορικό προσκήνιο ως μια νέα παγκόσμια δύναμη. Η αποδυναμωμένη Ασσυρία δεν θα μπορούσε να αντισταθεί στην συνδυασμένη επίθεση των Βαβυλωνίων και των Μήδων. Η Νινευί έπεσε και παραδόθηκε στις φλόγες. Την ίδια μοίρα είχε και η Χαραάν στην οποία είχε μεταφερθεί η Ασσυριακή πρωτεύουσα, την οποία κατέλαβε το 609 π.Χ. την εποχή του τελευταίου Ασσύριου βασιλιά Ασούρ Ουμπαλίτ Β΄ εγγονού του Σαρδανάπαλου. Τα υπολείμματα του Ασσυριακού στρατού νικήθηκαν από τον Ναβουχοδονόσορ στην Μάχη του Καρκεμισίου όπου ο Αιγυπτιο-Ασσυριακός στρατός  νικήθηκε από τον Βαβυλωνιακό.  Μετά την διάλυση των Ασσυρίων επικεντρώθηκε σε πολέμους με τους Αιγύπτιους οι οποίοι είχαν συμμαχήσει με την Ασσυρία, τα στρατεύματα της Βαβυλώνας με επικεφαλής τον γιό του Ναβουχοδονόσορα νίκησαν τους Αιγύπτιους του Φαραώ Νεχώ Β'.

## Τα τελευταία χρόνια
Μετά την ανασύσταση του Βαβυλωνιακού και την κατάλυση του Ασσυριακού κράτους ο Ναβοπολάσσαρ είχε κάθε λόγο να πεθάνει ήρεμος. Πέθανε το 605 π.Χ. από φυσικές αιτίες και ο ίδιος λίγο πρίν τον θάνατο του παραιτήθηκε υπέρ του μοναχογιού του Ναβουχοδονόσορα.

## Πηγές
* D. Brendan Nagle, The Ancient World: A Social and Cultural History, 6th ed., Upper Saddle River, N.J.: Pearson, 58.

## Εξωτερικοί σύνδεσμοι
* 

Κατηγορία:Βασιλείς της Βαβυλώνας
Κατηγορία:Χαλδαίοι
Κατηγορία:Βασιλείς του Σύμπαντος
Η Νέα Εποχή

Η **Νέα Εποχή** αποτελεί τίτλο της παλαιάς εβδομαδιαίας εφημερίδας που εκδίδονταν στο Αγρίνιο από το 1935 μέχρι το 1967 (με εξαίρεση την περίοδο της γερμανικής κατοχής). Εκδότης και διευθυντής της ήταν ο Πάνος Ι. Βλασσόπουλος, δημοσιογράφος και λογοτέχνης από το Γαλαξίδι. Εκδόθηκε στο Αγρίνιο το έτος 1935 από τον Παναγιώτη Ι. Βλασσόπουλο, Κατά την κατοχή διακόπηκε η έκδοσή της. Μετά την κατοχή και τον εμφύλιο η έκδοσή της συνεχίστηκε μέχρι το 1967. Στις σελίδες της δημοσιεύονταν τοπικές ειδήσεις, άρθρα και σχόλια σχετικά με τοπικές υποθέσεις και προβλήματα. Διακρίνονταν για την ποιότητα του ύφους της, τις συνεργασίες εκλεκτών ανθρώπων των γραμμάτων και των τεχνών και την συνέπεια του πολιτικού της προσανατολισμού. Πολιτικά ήταν προσκείμενη στο κόμμα των Φιλελευθέρων. Τα τελευταία χρόνια (από το 1998) εκδίδεται στο διαδίκτυο με τίτλο **Η Νέα Εποχή**.

## Δικτυακός τόπος
*www.epoxi24.gr

Κατηγορία:Εφημερίδες με τόπο έκδοσης το Αγρίνιο
Κατηγορία:Ιστότοποι της Ελλάδας
Πανελλήνιο πρωτάθλημα στίβου ανδρών 2013

Το **99ο [[Πανελλήνιο πρωτάθλημα στίβου ανδρών]] 2013** διεξήχθη στις 20–21 Ιουλίου 2013 στο Ολυμπιακό Στάδιο της Αθήνας, εκτός από τα πρωταθλήματα βάδην, 10χλμ και μαραθωνίου που έγιναν σε διαφορετικούς τόπους και ημερομηνίες. Πρωταθλητής σύλλογος αναδείχθηκε ο Ολυμπιακός Σ.Φ.Π. για όγδοη φορά στην ιστορία του.

## Σχόλια
Μέτριες γενικά επιδόσεις σημειώθηκαν στο πανελλήνιο πρωτάθλημα 2013. Στα περισσότερα αγωνίσματα οι επιδόσεις ήταν χειρότερες από εκείνες του πρωταθλήματος 2012. Μόνο σε οκτώ αγωνίσματα οι επιδόσεις των νικητών ήταν καλύτερες από εκείνες του προηγούμενου πρωταθλήματος. Σημειώθηκε μόνο ένα πανελλήνιο ρεκόρ, από τον Κώστα Δουβαλίδη στα 110μ. εμπ. με 13.34.

Ένας μόνο αθλητής κατάφερε να πετύχει δύο νίκες. Ήταν ο Τσάκωνας που επικράτησε στα 100μ και 200μ. Επίσης, δέκα αθλητές αναδείχθηκαν πρωταθλητές Ελλάδας για δεύτερη συνεχόμενη χρονιά. Ήταν οι: Λ. Τσάκωνας (200μ), Αν. Δημητράκης (1500μ), Κ. Γκελαούζος (5.000μ), Κ. Δουβαλίδης (110μ εμπ.), Δ. Τσιάμης (τριπλούν), Κ. Φιλιππίδης (κοντώ), Μ. Σταματόγιαννης (σφαίρα), Αλ. Παπαδημητρίου (σφύρα), Γ. Τρέμος (δίσκος), Κυρ. Πηλίδης (δέκαθλο).

Ο Αλέξανδρος Παπαδημητρίου νίκησε για 16η συνεχόμενη χρονιά στη σφύρα και έγινε ο μοναδικός Έλληνας αθλητής που έχει τόσες συνεχόμενες νίκες. Έτσι αποχώρησε από τους στίβους ως αήττητος πρωταθλητής Ελλάδος.

## Αποτελέσματα

## Βαθμολογία Συλλόγων

## Παραπομπές


## Πηγές
*stivoz.gr: Αποτελέσματα Πανελληνίου Πρωταθλήματος Στίβου 2013 
* Επίσημος ιστότοπος του ΣΕΓΑΣ
*Νέα του Στίβου
*Γιάννης Μαμουζέλος, "Η άλλη όψη του Πανελληνίου πρωταθλήματος 2013".
*Ημιμαραθώνιος Αθήνας.

Ανδρων
Κατηγορία:Στίβος το 2013
Κατηγορία:Διοργανώσεις στίβου στην Αθήνα
Πραγματική πλάνη

Η **πραγματική πλάνη** είναι νομικός όρος που συναντάται στον κλάδο του ποινικού δικαίου. Με τον όρο "πραγματική πλάνη" δηλώνεται η άγνοια των περιστατικών που συνιστούν μία αξιόποινη πράξη από εκείνον που την τελεί. 

Παράδειγμα: ένας κυνηγός σε έρημη περιοχή πυροβολεί ένα θάμνο στον οποίο κάτι κινείται, νομίζοντας ότι πυροβολεί θήραμα. Αντ' αυτού τραυματίζει έναν άλλον άγνωστο κυνηγό, που ήταν  μέσα στον θάμνο και, χωρίς να το ξέρει ο πρώτος, βρέθηκε στην περιοχή. Υφίσταται πραγματική πλάνη του κυνηγού που πυροβόλησε, διότι αγνοούσε τα περιστατικά που συνιστούσαν την αξιόποινη πράξη της εκ δόλου σωματικής βλάβης που τέλεσε. 

## Η πραγματική πλάνη ως λόγος που αίρει τον καταλογισμό της πράξεως
Η πραγματική πλάνη αποτελεί λόγο άρσεως του καταλογισμού της αξιόποινης πράξης που τελέσθηκε. Εφόσον γίνει δεκτό από τη δικαστική αρχή (εισαγγελέα, δικαστικό συμβούλιο, δικαστήριο) ότι υφίσταται πραγματική πλάνη, η πράξη δεν καταλογίζεται στον υπαίτιο και γίνεται δεκτό ότι αυτός δεν ενέργησε με δόλο ή αμέλεια, οπότε απαλλάσσεται από την κατηγορία. Σχετικώς, το άρθρο 30 του ελληνικού Ποινικού Κώδικα έχει ως εξής: "1. Η πράξη δεν καταλογίζεται στο δράστη, αν αυτός κατά το χρόνο τέλεσης της πράξης αγνοεί τα περιστατικά που τη συνιστούν. Αν όμως η άγνοια αυτών των περιστατικών μπορεί να αποδοθεί σε αμέλεια του υπαιτίου, η πράξη του καταλογίζεται ως έγκλημα από αμέλεια. 2. Επίσης δεν καταλογίζονται στο δράστη τα περιστατικά που κατά το νόμο επαυξάνουν το αξιόποινο της πράξης του αν τα αγνοούσε".

## Πηγές
*http://www.areiospagos.gr/nomologia/apofaseis_result.asp?s=2&code=172

## Δείτε επίσης
* Δικαστική πλάνη
* Νομική πλάνη

Κατηγορία:Ποινικό Δίκαιο
Κατηγορία:Ανατροπή καταδίκης
Κατηγορία:Παραβιάσεις των ανθρωπίνων δικαιωμάτων
Κατηγορία:Παραβίαση νομικού συστήματος
Διεθνές ποδόσφαιρο εκτός ΦΙΦΑ

Η ΦΙΦΑ είναι ο διεθνής οργανισμός όσον αφορά το ποδόσφαιρο, επιφορτισμένος με την εποπτεία του αθλήματος σε παγκόσμιο επίπεδο και με τη διεξαγωγή διεθνών αγώνων. Ωστόσο, ορισμένες διεθνείς ποδοσφαιρικές αναμετρήσεις λαμβάνουν χώρα εκτώς της δικαιοδοσίας της. Αυτοί οι αγώνες περιλαμβάνουν υπο-εθνικές οντότητες, όπως αποικίες, νησιά ή αυτόνομες περιφέρειες. Στα συγκεκριμένα ποδοσφαιρικά παιχνίδια συμμετέχουν και κράτη με περιορισμένη διεθνή αναγνώριση τα οποία και **δεν πληρούν τις προυποθέσεις για την ένταξή τους στη [[FIFA]]**. Υπάρχει, επίσης, ένας περιορισμένος αριθμός κρατών, των οποίων οι εκάστοτε ποδοσφαιρικές ομοσπονδίες δεν είναι συνδεδεμένες με τη ΦΙΦΑ. Ιστορικά, ορισμένες διοργανώσεις πραγματοποιήθηκαν έξω από την αιγίδα της ΦΙΦΑ.

## Οργανώσεις
* NF-Board – είναι ένα συμβούλιο ποδοσφαίρου που ιδρύθηκε το 2003.
**CSANF – είναι η πρώτη ηπειρωτική συνομοσπονδία της, για τη Νότια Αμερική.
* CONIFA – είναι μια ένωση ποδοσφαίρου που ιδρύθηκε το 2013.
* IGA – *Διεθνής Ομοσπονδία Αγώνων Νήσων*: συγκροτήθηκε το 1985.
* MFA – *Ποδοσφαιρική Ένωση Μικροεθνών*: είναι ένας ποδοσφαιρικός οργανισμός που ιδρύθηκε το 2009.

## Εξωτερικοί σύνδεσμοι
*Μη-ΦΙΦΑ πληροφορίες στο Fedefutbol.net
*Μη-ΦΙΦΑ Κύπελλα στο RSSSF
*Νησιωτικοί Αγώνες στο RSSSF
*Κύπελλο Περιφερειών ΟΥΕΦΑ στο RSSSF
*Εδάφη ξεχασμένα από τη ΦΙΦΑ

Κατηγορία:Εθνικές ομάδες εκτός ΦΙΦΑ
NF-Board

Η **NF-Board** (Αγγλικά: *New Football Federations-Board - ανεπίσημα στα [[γαλλικά]]: Nouvelle Fédération-Board - NFB*) ανεπίσημα *Μη-ΦΙΦΑ-Συμβούλιο* (Non-FIFA-Board), είναι ποδοσφαιρική ομοσπονδία, η οποία ιδρύθηκε στις 12 Δεκεμβρίου 2003. Αποτελείται από ομάδες που εκπροσωπούν έθνη, εξαρτημένα ή μη αναγνωρισμένα κράτη, μειονότητες, λαούς δίχως κράτος, των περιφερειών και μικροέθνη, οι οποίες δεν είναι μέλη της ΦΙΦΑ. Η NFB επιδιώκει να συνεργαστεί με τη FIFA ως μια προσωρινή οργάνωση εθνικών ποδοσφαιρικών ομάδων πριν την ένταξή τους στη FIFA. Ιδρυτής και σημερινός Γενικός Γραμματέας της *NF-Board* είναι ο Λουκ Μισόν, ένας δικηγόρος ο οποίος εκπροσώπησε τον βέλγο ποδοσφαιριστή Ζαν-Μαρκ Μποσμάν σε μια υπόθεση που οδήγησε στην Aπόφαση Μποσμάν.

Η NFB διοργανώνει αγώνες μεταξύ ομάδων μελών της, δηλώνοντας την πεποίθησή τους ότι ο καθένας έχει το "δικαίωμα να παίζει ανταγωνιστικό ποδόσφαιρο". Διοργανώνει επίσης το Παγκόσμιο Κύπελλο VIVA το οποίο πραγματοποιήθηκε για πρώτη φορά το Νοέμβριο του 2006, στην Οξιτανία.

Τον Ιούλιο του 2007 η NFB επικύρωσε επίσημα το πρώτο μέλος της συνομοσπονδίας, το Νοτιοαμερικανικό Συμβούλιο των Νέων Ομοσπονδιών Ποδοσφαίρου (CSANF), η οποία αντιπροσωπεύει τις Μη-ΦΙΦΑ ομάδες στη Νότια Αμερική και εδρεύει στο Μπουένος Άιρες της Αργεντινής. Η *Συνομοσπονδία των Ευρωπαϊκών Νέων Ομοσπονδιών Ποδοσφαίρου* (CENF), είχε ως στόχο να αντιπροσωπεύει τις Μη-ΦΙΦΑ ομάδες στην Ευρώπη ήταν σε συζητήσεις για να προσχωρίσει στην ΝΦΜ, αλλά διαλύθηκε το 2009.

Η NFB διοργάνωσε το 5ο της Παγκόσμιο Κύπελλο VIVA τον Ιούνιο του 2012, το οποίο φιλοξενήθηκε από το Κουρδιστάν. Έλαβαν μέρος 9 εθνικές ομάδες, γεγονός το οποίο αποτέλεσε ρεκόρ για τη διοργάνωση, με τους γηπεδούχους να κερδίζουν τη Βόρεια Κύπρο με 2-1 στον τελικό, μπροστά σε 22.000 θεατές. Το Παγκόσμιο Κύπελλο VIVA 2012 θεωρήθηκε η πιο επιτυχημένη και ανταγωνιστική με βάση τις μέχρι τότε διοργανώσεις.

## Δείτε επίσης
* Μη-ΦΙΦΑ Διεθνές Ποδόσφαιρο

## Παραπομπές


## Εξωτερικοί σύνδεσμοι
* Επίσημη ιστοσελίδα


Κατηγορία:Ποδοσφαιρικές ομοσπονδίες
Εσθονική Ομοσπονδία Ποδοσφαίρου

Η **Ποδοσφαιρική Ομοσπονδία της Εσθονίας** (εσθονικά: *Eesti Jalgpalli Liit - EJL*) είναι το ανώτατο όργανο διοίκησης του ποδοσφαίρου στην Εσθονία. Ιδρύθηκε στις 14 Δεκεμβρίου 1921 και έχει έδρα το Τάλιν.

Έχει την ευθύνη για τη διοργάνωση των εθνικών πρωταθλημάτων και κυπέλλων της χώρας, καθώς και για την Εθνική της ομάδα. Επίσης, είναι υπεύθυνη για τις διοργανώσεις μπιτς σόκερ και ποδοσφαίρου σάλας. 

Είναι μέλος της FIFA από το 1923, όμως η λειτουργία της έπαυσε μετά την προσάρτηση της Εσθονίας στη Σοβιετική Ένωση το 1945. Μετά τη διάλυση της Σοβιετικής Ένωσης και την ανακήρυξη της χώρας ως ανεξάρτητη δημοκρατία, η EJL έγινε και πάλι μέλος της ΦΙΦΑ, αλλά και της UEFA.

## Εξωτερικοί σύνδεσμοι
*  
* Η Εσθονία στην ιστοσελίδα της ΦΙΦΑ 
* Η Εσθονία στην ιστοσελίδα της ΟΥΕΦΑ

Εσθονια
Κατηγορία:Ποδόσφαιρο στην Εσθονία
Κατηγορία:Ομοσπονδίες μέλη της ΟΥΕΦΑ
Άντολφ φον Λύμπτοβ

Ο **Άντολφ φον Λύμπτοβ** ήταν Πρώσος φιλέλληνας ο οποίος σκοτώθηκε στο Μεσολόγγι το 1826.

## Βιογραφικό
Ο Λύμπτοβ ήταν υπολοχαγός του πρωσικού στρατού. Όταν ήρθε στην Ελλάδα, το 1822, κατατάχθηκε στο Α' Σύνταγμα Βαρέος Πεζικού με το βαθμό του λοχαγού. Πήρε μέρος στην Μάχη του Πέτα όπου τραυματίστηκε σοβαρά αλλά κατάφερε να διαφύγει στο Μεσολόγγι. Τον Μάρτιο του 1823 φέρεται να συνάντησε στη Γένοβα τον λόρδο Βύρωνα από τον οποίο ζήτησε και έλαβε βοήθεια. Επέστρεψε στην Ελλάδα και πήρε μέρος στην Τρίτη πολιορκία του Μεσολογγίου. Σκοτώθηκε στις 22 Απριλίου του 1826.

Οι εμπειρίες και οι αναμνήσεις του από την Ελλάδα είναι καταγεγραμμένες στο έργο του με τίτλο *Ο Αγώνας της ελευθερίας των Ελλήνων το έτος 1822. Από το ημερολόγιο του κυρίου Α. φον Λ. υπασπιστή του στρατηγού κόμη φον Νόρμαν, επεξεργασμένο από τον Λούντβιχ φον Μπόλμαν* που εκδόθηκε στη Βέρνη το 1823.

## Πηγές
Εγκυκλοπαίδεια Πάπυρος Λαρούς Μπριτάννικα, τ. 34

Κατηγορία:Πρώσοι
Κατηγορία:Φιλέλληνες
Ρουμεϊσά Σουλτάνα

Η **Χασεκί Ρουμεϊσά Σουλτάν **(τουρκικά: **Haseki Rumeysa Sultan**) ήταν σύζυγος του Ηγεμόνα Μουσταφά, γιου του Σουλτάνου Σουλεϊμάν Α' του Μεγαλοπρεπή και της Μαχιντεβράν Σουλτάν.

Ήταν μητέρα του Ηγεμόνα Μεχμέτ, της Μιχρισάχ Σουλτάν του Ηγεμόνα Αχμέτ και της Σαχ Σουλτάν της Οθωμανικής αυτοκρατορίας.

## Βιογραφία
Γεννήθηκε στη Βοσνία-Ερζεγοβίνη. Η μητέρα της ήταν μία Γαλλίδα μοδίστρα και ο πατέρας της ήταν ένας Βόσνιος ζωγράφος. Το αληθινό της όνομα ήταν Νάντια Φράνκος. Όταν η Νάντια ήταν 12 ήρθε στο χαρέμι​​. Με την ομορφιά και την εξυπνάδα της κατάφερε να προσελκύσει την προσοχή και έγινε Χασεκί του Ηγεμόνα Μουσταφά. Κατάφερε μάλιστα να κερδίσει την πρώτη παλλακίδα του Μουσταφά, την Αϊσέ Χατούν η οποία ζήλευε πολύ την Ρουμεϊσά.

Το 1546 γέννησε τον πρώτο γιο της Ηγεμόνα Μεχμέτ. Γέννησε επίσης άλλα 3 παιδιά, τον Ηγεμόνα Ορχάν, το 1552, ο οποιος πέθανε σε βρεφική ηλικία,την Σαχ Σουλτάν, το 1547 και την Μιχρισάχ Σουλτάν. Μετά την εκτέλεση του Ηγεμόνα Μουσταφά το 1553, η Ρουμεϊσά Σουλτάν με την μητέρα του Μουσταφά, Μαχιντεβράν Σουλτάν και τα παιδιά της μετακόμισε στην Προύσα. 

Στην ηλικία των έξι ετών ο γιος της, Ηγεμόνας Μεχμέτ στραγγαλίστηκε με εντολή του Σουλεϊμάν Α' τον Μεγαλοπρεπή,όπως γινόταν μετά την εκτέλεση κάποιου ηγεμόνα,εκτελούσαν τους γιούς τους. Μετά το θάνατο του γιου της μετακόμισε στη Σμύρνη και εγκαταστάθηκε εκεί. Στη Σμύρνη η Ρουμεϊσά αποκαλούνταν Καντινεφέντι και ήταν απολύτως σεβαστή. Πέθανε στη Σμύρνη.
Λετονική Ποδοσφαιρική Ομοσπονδία

Η **Ποδοσφαιρική Ομοσπονδία της Λετονίας** (λετονικά: *Latvijas Futbola federācija*, *LFF*) είναι το ανώτατο όργανο διοίκησης του ποδοσφαίρου στη Λετονία. Ιδρύθηκε το 1921 και έχει έδρα τη Ρίγα. Έχει την ευθύνη για τη διοργάνωση των εθνικών πρωταθλημάτων και κυπέλλων της χώρας, καθώς και για την Εθνική της ομάδα. 

Είναι μέλος της FIFA από το 1922, όμως η λειτουργία της έπαυσε μετά την προσάρτηση της Λετονίας στη Σοβιετική Ένωση το 1945. Μετά τη διάλυση της Σοβιετικής Ένωσης και την ανακήρυξη της χώρας ως ανεξάρτητη δημοκρατία, η LFF έγινε και πάλι μέλος της ΦΙΦΑ, αλλά και της UEFA. 

## Πρόεδροι
* Βλάντιμιρς Λέσκοφς (1990–1995)
* Μόντρις Σούπε (1995–1996)
* Γκούντις Ίντρικσονς (1996–2018)
* Κάσπαρς Γκόρκς (2018–2019)
* Vadims Ļašenko (2020-

## Εξωτερικοί σύνδεσμοι
*  
*  Η Λετονία στην ιστοσελίδα της ΦΙΦΑ 
* Η Λετονία στην ιστοσελίδα της ΟΥΕΦΑ

Λετονια
Κατηγορία:Ποδόσφαιρο στη Λετονία
Κατηγορία:Ομοσπονδίες μέλη της ΟΥΕΦΑ
Όμηρος (οργάνωση)

Η **οργάνωση «Όμηρος»** ήταν αντιστασιακή οργάνωση που έδρασε στην Ελλάδα κατά τη διάρκεια της Κατοχής, για λογαριασμό της εξόριστης ελληνικής κυβέρνησης, σε στενή συνεργασία με τις βρετανικές υπηρεσίες. Ο αρχικός πυρήνας και η ηγετική ομάδα του «Ομήρου» αποτελούνταν κυρίως από στρατιωτικούς, αλλά στην οργάνωση μετείχαν και αρκετοί πολίτες. Στα Δεκεμβριανά όλα τα μέλη του «Ομήρου» τάχθηκαν στο πλευρό της κυβέρνησης του Γεωργίου Παπανδρέου.

Παρότι μικρή αριθμητικά, η οργάνωση ανέδειξε έναν δυσανάλογα μεγάλο αριθμό πρωταγωνιστών στη μεταπολεμική Ελλάδα: μέλη της υπήρξαν, μεταξύ πολλών άλλων, ο μετέπειτα αρχηγός ΓΕΕΘΑ και υπηρεσιακός πρωθυπουργός Κωνσταντίνος Δόβας, ο επίσης μετέπειτα αρχηγός ΓΕΕΘΑ στρατηγός Στυλιανός Κιτριλάκης, ο μετέπειτα δικτάτορας Στυλιανός Παττακός, αλλά και ο Μένιος Κουτσόγιωργας, αντιπρόεδρος των κυβερνήσεων του Ανδρέα Παπανδρέου.

## Ίδρυση
Ο «Όμηρος» δημιουργήθηκε το Σεπτέμβριο του 1941 με πρωτοβουλία του Παναγιώτη Κανελλόπουλου, ο οποίος ανέθεσε την οργάνωση στον συνεργάτη του, απότακτο ταγματάρχη του Πυροβολικού Επαμεινώνδα Τσέλλο (είχε αποταχθεί λόγω της συμμετοχής του στο αποτυχημένο βενιζελικό πραξικόπημα του 1935), σε συνεργασία με τον δικηγόρο και στενό φίλο του Κανελλόπουλου Αγησίλαο Βλάχο. Στις 17 Σεπτεμβρίου ανέλαβαν επικεφαλής της οργάνωσης ο συνταγματάρχης Πυροβολικού Στυλιανός Κιτριλάκης και ο αντισυνταγματάρχης Πεζικού Κωνσταντίνος Δόβας.

## Δράση
Η οργάνωση δραστηριοποιήθηκε με τη συλλογή και διαβίβαση πληροφοριών, με επιχειρήσεις δολιοφθοράς (σαμποτάζ), με τη φυγάδευση Ελλήνων και Άγγλων στρατιωτικών στη Μέση Ανατολή, με την έκδοση παράνομης αντιστασιακής εφημερίδας («Μαχόμενη Ελλάς») και με την ίδρυση τμήματος νεολαίας («Ιερά Ταξιαρχία», η οποία έγινε αρκετά γνωστή στη νεολαία της εποχής). 

Η «Μονάδα 309» της οργάνωσης, υπεύθυνη για επιχειρήσεις δολιοφθοράς, προκάλεσε την καταστροφή δύο γερμανικών αεροπλάνων στο αεροδρόμιο του Ελληνικού, καθώς και σημαντικές φθορές σε εφτά πλοία ισπανικής κατασκευής στο λιμάνι του Πειραιά. Τα μέλη του «Ομήρου» ανακάλυψαν τον προδότη Πολύκαρπο Νταλιάνη, ο οποίος είχε καταδώσει στους Γερμανούς τους νέους της ΠΕΑΝ, που είχαν ανατινάξει τα γραφεία της δωσιλογικής ΕΣΠΟ στις 20 Σεπτεμβρίου του 1942, και τον εκτέλεσαν παραδειγματικά.

Επίσης, η οργάνωση διαβίβασε περισσότερα από 2.500 σήματα και ταχυδρόμησε 159 δελτία πληροφοριών στο Βρετανικό Στρατηγείο Μέσης Ανατολής και φυγάδευσε περίπου 120 στρατιωτικούς.

## Παραπομπές


## Πηγές
*Ε/ Ιστορικά-Εθνική Αντίσταση, 22 Νοεμβρίου 2001, ένθετο εφημερίδας Ελευθεροτυπία
*Σόλων Ζέφυρος Γρηγοριάδης, Συνοπτική Ιστορία της Εθνικής Αντίστασης (1941-1944), Εκδόσεις Καπόπουλος, Αθήνα 1982
*Επίσημη Έκθεση Δράσης της Οργάνωσης

Κατηγορία:Ελληνικές αντιστασιακές οργανώσεις
Give It Away (τραγούδι, Red Hot Chili Peppers)

To **Give It Away** είναι το πρώτο single από το πέμπτο άλμπουμ της αμερικανικής ροκ μπάντας  Red Hot Chili Peppers "Blood Sugar Sex Magik". Κυκλοφόρησε τον Σεπτέμβριο του 1991 από την Warner Bros Records . Η μουσική γράφτηκε από τον κιθαρίστα Τζον Φρουσιάντε και τον μπασίστα Flea κατά τη διάρκεια ενός τζαμαρίσματος μήνες πριν από την ηχογράφηση του άλμπουμ. Ο τραγουδιστής Anthony Kiedis έγραψε το διαδεδομένο ρεφρέν του τραγουδιού εμπνεόμενος από μια εμπειρία που μοιράστηκε με τον πρώην φιλενάδα του, Nina Hagen, σχετικά με την αλτρουιστική συμπεριφορά και την αξία της ανιδιοτέλειας.

Αν και πολλούς ραδιοφωνικοί σταθμοί αρχικά αρνήθηκαν να παίξουν το τραγούδι, επειδή αισθάνθηκαν ότι δεν είχε μελωδία, το "Give It Away" απέκτησε διεθνή φήμη. Έφτασε στο νούμερο ένα των Billboard Modern Rock Tracks στα τέλη του 1991 και έγινε το πρώτο #1 της μπάντας. Το 1992 το single μπήκε στην εβδομηνταπεντάδα του US Hot 100 στον απόηχο της τεράστιας επιτυχίας του δεύτερου single του δίσκου "Under the Bridge. To "Give It Away" έγινε to πρώτο επιτυχημένο της μπάντας στο Ηνωμένο Βασίλειο, φτάνοντας στο #9 των UK Singles Chart.

Το βίντεο κλιπ, σκηνοθετήθηκε από τον Γάλλο κινηματογραφιστή Stéphane Sednaoui ,παιζόταν συνέχεια σε τηλεοπτικούς σταθμούς όπως το MTV και βοήθησε στην επιτυχία της μπάντας. Από την κυκλοφορία του, το "Give It Away" έχει πάρει πολλά βραβεία, συμπεριλαμβανομένου ενός Grammy Award για την Καλύτερη Hard Rock Ερμηνεία το 1992. Ο Steve Huey του AllMusic σημείωσε ότι ενώ το single "δεν είχε τόση επιτυχία της όσο το "Under the Bridge",[...] έχει γίνει ένα από τα πιο αναγνωρίσιμα τραγούδια της μπάντας".

## Τραγούδια

**7" single 1 (1991)**

**7" single 2 (1991)**

**12" single (1991)**

**CD single 1 (1991)**

**CD single 2 (1991)**

**CD single 3 (1992)**

**CD single 4 (1994)**

**CD single 5 (1994)**

**Cassette single (1991)**

Κατηγορία:Τραγούδια των Red Hot Chili Peppers
Κατηγορία:Τραγούδια του 1991
Κατηγορία:Singles του 1991
Κατηγορία:Singles της Warner Bros. Records
Πλατεία Μαβίλη (Αθήνα)

Η **Πλατεία Μαβίλη** είναι μικρής έκτασης συνοικία, η οποία βρίσκεται στην αριστερή πλευρά ανεβαίνοντας τη Λεωφόρο Βασιλίσσης Σοφίας, στα δυτικά των Αμπελοκήπων και στα ανατολικά του Λυκαβηττού. Πήρε την ονομασία της από την Πλατεία Μαβίλη, γύρω από την οποία αναπτύχθηκε. Σε αυτήν βρίσκονται η Αμερικανική Πρεσβεία και το Μέγαρο Μουσικής και εξυπηρετείται από το σταθμό Μέγαρο Μουσικής του μετρό και από πολλές γραμμές λεωφορείων και τρόλεϊ. Σε μελέτη μετρό του 1977 στην πλατεία είχε χωροθετηθεί σταθμός ως το 1991, αλλά τελικά με την κατασκευή της Γραμμής 3 έγινε στο Μέγαρο Μουσικής.

## Πρόσωπα
* Σαβίνα Γιαννάτου, τραγουδίστρια 
* Νίκος Καρούζος, ποιητής 
* Μαρίκα Κοτοπούλη, ηθοποιός 
* Μαρία Χούκλη, δημοσιογράφος 

## Παραπομπές


## Εξωτερικοί σύνδεσμοι
* 

Κατηγορία:Συνοικίες και περιοχές Αθήνας
Μαβιλη
Πανελλήνιο πρωτάθλημα στίβου γυναικών 2013

Το **78ο [[Πανελλήνιο πρωτάθλημα στίβου γυναικών]] 2013** διεξήχθη στις 20–21 Ιουλίου 2013 στο Ολυμπιακό Στάδιο, στην Αθήνα. Στη συνολική βαθμολογία των συλλόγων συμπεριελήφθησαν και οι βαθμοί από τα Πανελλήνια πρωταθλήματα 20 χιλιομέτρων βάδην και 10.000 μέτρων που είχαν διεξαχθεί στα Μέγαρα σε διαφορετικές ημερομηνίες, καθώς και του μαραθωνίου που είχε διεξαχθεί στις 11 Νομεβρίου 2012 στην κλασική διαδρομή. Πρωταθλήτρια αναδείχθηκε η ΑΕΚ για τρίτη συνεχόμενη χρονιά.

## Σχόλια
Σχετικά καλές επιδόσεις σημειώθηκαν στο πανελλήνιο πρωτάθλημα 2013. Σε δέκα αγωνίσματα οι επιδόσεις των νικητριών ήταν καλύτερες από εκείνες του πρωταθλήματος 2012. Σημειώθηκε ένα πανελλήνιο ρεκόρ νέων γυναικών, από την Αν. Καρακατσάνη στα 5χλμ με 16.14.23.

Δύο αθλήτριες κατάφεραν να πετύχουν δύο νίκες. Ήταν η Γρηγορία Κεραμιδά, νικήτρια στα 100 και 200μ. και η Χριστίνα Χαντζή στα 400μ εμπ και 4Χ400μ.

Επίσης, εννιά αθλήτριες και μια ομάδα αναδείχθηκαν πρωταθλήτριες Ελλάδας για δεύτερη συνεχόμενη χρονιά. Ήταν οι: Α. Δερβένη (400μ), Ελ. Θεοδωρακοπούλου (1500μ), Ουρ. Ρεμπούλη (10χλμ), Ολ. Πετσούδη (100μ εμπ), Χρ. Χαντζή (400μ εμπ), Αθ. Πέρρα (τριπλούν), Ν. Κυριακοπούλου (κοντώ), Χρ. Αναγνωστοπούλου (δίσκος), Σ. Λίκα (ακόντιο) και ο Τρίτων Θεσ. (4Χ100μ).

## Οι νικήτριες

## Βαθμολογία

## Πηγές
* Επίσημος ιστότοπος του ΣΕΓΑΣ
*stivoz.gr: Αποτελέσματα Πανελληνίου Πρωταθλήματος Στίβου 2013 
*Νέα του Στίβου
*Γιάννης Μαμουζέλος, "Η άλλη όψη του Πανελληνίου πρωταθλήματος 2013".
*Ημιμαραθώνιος Αθήνας.

### Παραπομπές


Γυναικων
Κατηγορία:Στίβος το 2013
Κατηγορία:Διοργανώσεις στίβου στην Αθήνα